‘Rower’ in Bryanston-huis doodgeskietArgieffoto: SAPD/Facebook ŉ Vermeende rower is doodgeskiet tydens ŉ huisroof Donderdagaand by ’n huis in Bryanston in Johannesburg. Kol. Lungelo Dlamini, polisiewoordvoerder, het die voorval aan Maroela Media bevestig. Volgens Dlamini het die huiseienaar geslaap toe hy net na 21:00 deur vier rowers in sy huis in Stratonlaan oorval is. Die rowers het die huiseienaar glo wakker gemaak voordat hulle op hom geskiet het. Die huiseienaar (50) het sy gelisensieerde vuurwapen op die rowers gerig en verskeie skote is in die proses afgevuur. Een van die rowers, vermoedelik in sy vroeë twintigs, is raakgeskiet. Shawn Herbst, Netcare911-woordvoerder, het gesê paramedici is omstreeks 21:33 na die toneel ontbied. Die vermeende rower is deur paramedici ondersoek waarna hy op die toneel dood verklaar is. Die huiseienaar is ongedeerd, maar is na ŉ nabygeleë hospitaal geneem vir traumabehandeling. Die ander drie rowers kon daarin slaag om te ontsnap. Geen besittings is tydens die huisroof gesteel nie. Dlamini sê niemand is nog in verband met die voorval in hegtenis geneem nie. ŉ Geregtelike doodsondersoek word gedoen.